
REPUBLIKA HRVATSKA
TRGOVAČKI SUD U ZAGREBU
Zagreb, Amruševa 2/II     							67. St-960/16-6

 U  I M E   R E P U B L I K E   H R V A T S K E

R J E Š E NJ E

Trgovački sud u Zagrebu, po sucu Gordanu Zubaku, u predstečajnom postupku u povodu prijedloga dužnika ROBERTO PLUS d.o.o., Zagreb, Velikopoljska 42, OIB: 66385801110, kojeg zastupa punomoćnica Ljubica Spajić, odvjetnica u Zagrebu, Ilica 139/I, 25. veljače 2016., 

r i j e š i o  j e

Odbacuje se prijedlog dužnika ROBERTO PLUS d.o.o., Zagreb, Velikopoljska 42, OIB: 66385801110,  za otvaranje predstečajnog postupka. 

Obrazloženje

Dužnik je kao podnositelj prijedloga podnio ovom sudu, na temelju odredbe čl. 25. st. 1. Stečajnog zakona („Narodne novine“ broj 71/2015: dalje: SZ), prijedlog za otvaranje predstečajnog postupka. 

Sud je rješenjem od 2. veljače 2016. naložio dužniku u roku 8 dana dopuniti prijedlog za otvaranje predstečajnog postupka dostavom popisa imovine i obveza dužnika, a koji se sastoji od: nekretnina i pokretnina dužnika, imovinskih prava dužnika na tuđim stvarima, novčanih i nenovčanih tražbina dužnika, drugih prava koja čine imovinu dužnika, novčanih sredstava na računima, druge imovine dužnika, obveza dužnika unesenih u njegove poslovne knjige, drugih novčanih i nenovčanih obveza dužnika, razlučnih prava na imovini dužnika, izlučnih prava, prosječnih mjesečnih troškova redovnoga poslovanja dužnika u posljednjih godinu dana, postupaka pred sudovima ili javnopravnim tijelima u kojima je dužnik stranka i visinu ili opis tražbine koja je predmet postupka te navođenjem podataka o pravnoj i činjeničnoj osnovi u odnosu na svaki dio imovine i obveza te o dokazima, osobito ispravama, kojima se oni mogu potkrijepiti i potvrditi da su navedeni podaci točni i potpuni i da ništa od imovine i obveza nije zatajeno. Nadalje, navedenim rješenjem sud je pozvao dužnika dopuniti prijedlog i  dostavom financijskih izvještaja u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak, zatim očitovati se jesu li podnošenju prijedloga za sklapanje predstečajne nagodbe prethodili pregovori s vjerovnicima te ako jesu opisati te pregovore uključujući i potrebne obavijesti dostavljene vjerovnicima koji sudjeluju u postupku i konačno dostaviti plan restrukturiranja, koji mora sadržavati: činjenice i okolnosti iz kojih proizlazi postojanje prijeteće nesposobnosti za plaćanje, izračun manjka likvidnih sredstava na dan priloženih financijskih izvještaja, mjere financijskoga restrukturiranja i izračun njihovih učinaka na manjak likvidnih sredstava, mjere operativnoga restrukturiranja i izračun njihovih učinaka na poslovanje, plan poslovanja za razdoblje do kraja tekuće i za dvije sljedeće kalendarske godine uz detaljno obrazloženje razloga za utvrđivanje svake pozicije plana, planiranu bilancu na zadnji dan razdoblja za koje je sastavljen plan poslovanja, analizu svih tražbina prema visini i vrsti (tražbine radnika i prijašnjih dužnikovih radnika), izlučna prava, razlučna prava, tražbine za koje se vodi postupak, neosigurane tražbine i druge tražbine), ponudu vjerovnicima razvrstanim u skupine odgovarajućom primjenom pravila o razvrstavanju sudionika u stečajnom planu o načinu, rokovima i uvjetima namirenja tražbina, rok za dobrovoljno ispunjenje, planirani iznos troškova restrukturiranja.

Nakon toga, dužnik je dostavio podnesak od 17. veljače 2016. s planom financijskog i operativnog restrukturiranja i prilozima (list 35.-138. spisa).

Uvidom u navedeni podnesak i plan financijskog i operativnog restrukturiranja, sud je utvrdio kako dužnik nije postupio u skladu s nalogom iz rješenja od 2. veljače 2016.

Naime, prema čl. 26. st. 1. podstavak 1. podnositelj prijedloga za otvaranje predstečajnoga postupka dužan je uz prijedlog za otvaranje predstečajnoga postupka, među ostalim, dostaviti financijske izvještaje u skladu sa Zakonom o računovodstvu koji nisu stariji od tri mjeseca od dana podnošenja prijedloga za otvaranje predstečajnoga postupka, s time da se usporedni podaci u financijskim izvještajima iskazuju sa stanjem na dan godišnjih financijskih izvještaja prethodne godine, odnosno evidencije koje vode u skladu s poreznim propisima ako je dužnik obveznik poreza na dohodak. Odredbom čl. 15. st. 3. Zakona o računovodstvu („Narodne novine“ broj 109/07, 54/13 i 121/14) propisano je da godišnje financijske izvještaje čine bilanca, račun dobiti i gubitka, izvještaj o novčanom tijeku, izvještaj o promjenama kapitala i bilješke uz financijske izvještaje te je stoga potrebno dostaviti financijske izvještaje sa svim navedenim podacima. U konkretnom slučaju, dužnik je dostavio bilancu na dan 30. studenoga 2015. i račun  dobiti i gubitka na taj dan, a propustio je dostaviti izvještaj o novčanom tijeku, izvještaj o promjenama kapitala i bilješke uz financijske izvještaje, koji uz bilancu i račun dobiti i gubitka čine godišnji financijski izvještaj. Dakle, dostavio je nepotpun godišnji financijski izvještaj. Napominje se i da je po novom Zakonu o računovodstvu („Narodne novine“ 78/15 i 134/15) koji je na snazi od 1. siječnja 2016. propisano kako godišnji financijski izvještaj uz bilancu i račun dobiti i gubitka, čine izvještaj o promjenama kapitala, izvještaj o novčanim tokovima, bilješke o  uz financijske izvještaje (čl. 19. st. 2.)
 
Nadalje, prema čl. 26. st. 1. podstavak 3. podnositelj prijedloga za otvaranje predstečajnoga postupka dužan je uz prijedlog za otvaranje predstečajnoga postupka dostaviti i dokaz o broju zaposlenih na zadnji dan u mjesecu koji prethodi danu podnošenja prijedloga. S obzirom na to da je prijedlog podnesen 28. siječnja 2016., dužnik je bio dužan dostaviti dokaz o broju zaposlenih na dan 31. prosinac 2015., a ne samo navesti kako je na dan 
30. studenoga 2015. imao, prema prosječnom broju sati rada, 68 zaposlenih (list 39. spisa).

Slijedom navedenog, dužnik, kao podnositelj prijedloga, nije u potpunosti postupio u skladu s odredbom čl. 26. SZ-a.

Pored navedenog, dužnik nije dopunio prijedlog ni u skladu s odredbom čl. 16. st. 1. u vezi s čl. 17. st. 1. i 2. SZ-a. Tako je dužnik dostavio samo općenit popis novčanih tražbina prema trećim osobama, popis novčanih obveza dužnika i popis imovine (list 48.-97. spisa). Međutim, pri tome je propustio navesti podatke o pravnoj i činjeničnoj osnovi u odnosu na svaki dio imovine i obveza te o dokazima, osobito ispravama, kojima se oni mogu potkrijepiti i potvrditi da su navedeni podaci točni i potpuni i da ništa od imovine i obveza nije zatajeno, izuzev podataka o nekoliko motornih vozila (Jeep Grand Cherokee, Peugeot 2008 Active, Peugeot 308 cc, Citoren C3 Enterprise, Citroen C4, Peugeot 308 SW, Peugeot 208, Peugeot 508, Citroen Berlingo 1.6 – list 95., 96 i 99. spisa) te nekretnini u odnosu na koju je dostavio izvadaj iz zemljišnih knjiga (list 116.-118. spisa). Pri tome nije jasno zašto je dužnik dostavio izvatke iz zemljišnih knjiga za nekretnine u kojima je kao vlasnik tih nekretnina upisano društvo Raul d.o.o.

Konačno, dužnik nije dostavio ni potpun popis postupaka pred sudovima u kojima je stranka. Dužnik je obavijestio sud kako se vode postupci pred ovim sudom pod poslovnim brojem R1-346/15 i P-2696/15, zatim Visokim trgovačkim sudom Republike Hrvatske pod brojem Pž-8847/15 te pred Općinskim sudom u Novom Zagrebu pod brojem Ovr-7559/15, Ovr-7088/15 i Općinskim sudom u Splitu pod brojem Ovr-7487/15. 

Prema odredbi čl. 11. st. 3. SZ-a sud po službenoj dužnosti utvrđuje sve činjenice koje su važne za predstečajni i stečajni postupak te radi toga može izvoditi sve potrebne dokaze. Stoga je sud uvidom u sustav eSpis  odnosno jedinstveni informacijski sustav za upravljanje i rad na sudskim predmetima te javnim pristupom osnovnim podacima o sudskim predmetima ili e-Predmet utvrdio kako se vode postupci, koji su u fazi rješavanja, u kojima je stranka dužnik, a koji postupci nisu navedeni u prijedlogu za otvaranje postupka predstečajne nagodbe i to pred Županijskim sudom u Karlovcu pod poslovnim brojem Gž-161/16, Županijskim sudom u Velikoj Gorici pod poslovnim brojem Gž Ovr-143/16 i Gž Ovr-987/15, Županijskim sudom u Osijeku pod poslovnim brojem Gž- R 104/16, Općinskim sudom u Novom Zagrebu pod poslovnim brojem Ovr-8036/15, Općinskim sudom u Rijeci pod poslovnim brojem Ovr-5720/15, Općinskim sudom u Slavonskom Brodu pod poslovnim brojem Ovr-2880/15, Općinskim sudom u Zadru pod poslovnim brojem Ovr-2434/15, Trgovačkim sudom u Zagrebu pod poslovnim brojem P-2950/15, Trgovačkim sudom u Zagrebu pod poslovnim brojem Povrv-3635/14 i Općinskim radnim sudom u Zagrebu pod poslovnim brojem Pr-9227/14.

Ovaj sud je mišljenja kako u konkretnom slučaju nije bio ovlašten ponovo pozivati dužnika na ispravak i dopunu prijedloga za otvaranje predstečajnog postupka.

Odredbom čl. 26. SZ-a propisane su isprave koje je predlagatelj dužan dostaviti uz prijedlog za sklapanje predstečajne nagodbe, a odredbom čl. 27. SZ-a propisani elementi koje mora sadržavati plan restrukturiranja. 

Čl. 10. SZ-a propisana je odgovarajuća primjena odredaba pravila parničnog postupka u predstečajnom postupku. Dakle, u predstečajnom postupku sud postupa po pravilima parničnog postupka, osim kada je odredbama SZ-a drugačije određeno. 

Stečajni zakon sadržava specijalnu odredbu o rokovima odlučivanja o prijedlogu za otvaranje predstečajnog postupka, te načinu i rokovima postupanju s neurednim prijedlozima za otvaranje predstečajnog postupka (čl. 31. SZ-a). Prema toj odredbi sud je o prijedlogu za otvaranje predstečajnog postupka dužan odlučiti  u roku od 8 dana (stavak 1) te ako prijedlog nije potpun, sud  će u roku od 8 dana naložiti podnositelju dopunu prijedloga u skladu sa uputom, pri čemu se rok za dopunu prijedloga ne može produžiti (stavak 2.), a ako podnositelj ne dopuni prijedlog u skladu s uputom, sud će u roku od 8 dana od isteka roka za dopunu, prijedlog za otvaranje predstečajnog postupka odbaciti (stavak 3.).

Navedenu odredbu čl. 31. SZ-a treba dovesti u vezu s dužnosti predlagatelja na dostavu određenih isprava već uz prijedlog za otvaranje predstečajnog postupka (čl. 26. SZ-a), te odredbom o obveznom sadržaju (mora sadržavati) plana restrukturiranja koji se dostavlja uz prijedlog (čl. 27. SZ-a), kao i  promatrati  u svjetlu  načela hitnosti postupanja iz čl. 11. st. 2. SZ-a i odredbe članka 63. SZ-a o ukupno dopuštenom trajanju predstečajnog postupka (120+90 dana).

Imajući u vidu odredbu čl. 31. st. 3. SZ-a koja propisuje da će sud prijedlog za otvaranje predstečajnog postupka, koji nije dopunjen u skladu sa uputom, odbaciti te uzimajući u obzir načelo hitnosti postupanja i rokove u kojima se predstečajni postupak mora dovršiti, stajalište je ovog suda kako u predstečajnom postupku nije dopušteno višekratno pozivanje predlagatelja na dopunu prijedloga za otvaranje predstečajnog postupka.

S obzirom na to da dužnik kao podnositelj svoj prijedlog za otvaranje predstečajnog postupka od 28. siječnja 2016. nije u roku od 8 dana od dostave rješenja od 2. veljače 2016. dopunio u skladu sa uputom iz tog rješenja, sud je na temelju odredbe čl. 31. st. 3. SZ-a riješio kao u izreci.

U Zagrebu 25. veljače 2016.
                                                                                                                           
Sudac:
Gordan Zubak, v.r.
											

UPUTA O PRAVNOM LIJEKU:
Protiv ovog rješenja, može se uložiti žalba Visokom trgovačkom sudu Republike Hrvatske u roku od 8 dana po primitku rješenja, a ulaže se putem ovog suda u 2 primjerka. 


Za točnost otpravka-ovlašteni službenik:
Ivana Rogić

